
Vírusmentes burgonya szaporítóanyag in vitro előállítása és szántóföldi tesztelése

Hazánkban a szántóföldi burgonyatermesztés sikerét számos tényező mellet, az állomány vírusos leromlása nagymértékben befolyásolja. Tudományos Diákköri munkám során a biotechnológiai módszerekre alapozott, vírusmentes burgonya szaporítóanyag előállításának feltételeit vizsgáltuk ’Pannónia’ és ’Hópehely’ fajták alkalmazásával.
Az in vitro kísérleteink során, sikeresen hoztunk létre hajtástenyészeteket és in vitro gumókat a két burgonyafajta gumóinak merisztémáiból. Üvegházi kísérletünk során az elsődlegesen előállított in vitro hajtástenyészetek és mikrogumók felhasználásával első nemzedékes (primer) vetőgumókat állítottunk elő. Szántóföldi kísérletünkben természetes körülmények között teszteltük a laboratóriumi eredetű szaporítóanyagot, illetve az azokból előállított növények tulajdonságait (gumóhozam, gumóátmérő, gumótömeg). A betakarításkor felvett adatok statisztikai elemzését követően, a szántóföldön előállított vetőgumók hozamát és átmérőjét tekintve nem volt kimutatható szignifikáns különbség a szaporítóanyag típusok (primer gumó és hagyományos gumó) között. A gumók tömegét tekintve azonban a hagyományos gumókról történő szaporítóanyag előállítás hozott jobb eredményeket, mely szignifikánsan is kimutatható volt. Azonban a primer gumó eredetű növények, a termeszthetőség tekintetében felvették a versenyt, a hagyományos gumó eredetű növényekkel.
Fontosnak tartottuk a termelők véleményét kikérni, illetve ismeretét felmérni a témával kapcsolatban. A gazdálkodókhoz eljuttatott kérdőívek kiértékelését követően megállapítottuk, hogy még mindig sok termelőnek hiányos a fajtaismerete, valamint nincsenek tisztában a fémzárolt vetőgumó jelentőségével. Az in vitro eredetű vetőgumókkal kapcsolatban a gazdálkodók nagy részének pedig fenntartásai vannak, mivel jelentős részük úgy gondolja, hogy a biotechnológiai úton előállított vetőgumók génmódosítottak.
 



